Skok, medelye ná plaasmoord in Noord-KaapFoto bloot ter illustrasie. (Argieffoto: Kent Williamson) Die moord op ŉ bejaarde vrou en die ernstige aanranding van haar man op ‘n plaas naby Olifantshoek in die Noord-Kaap, stuur opnuut skokgolwe deur dié rustige provinsie. Maroela Media het vroeër berig die polisie is op die spoor van twee mans nadat ŉ vrou vermoor en haar man ernstig beseer is tydens ŉ plaasaanval naby Olifantshoek in die Noord-Kaap. Die plaas is sowat 15 km buite Olifantshoek langs die N14-snelweg geleë. “Die VF Plus spreek sy medelye uit met die oorlewende van die aanval, asook met die egpaar se naasbestaandes en vriende,” sê dr. Wynand Boshoff, VF Plus-LP en provinsiale leier. “Hierdie moord laat opnuut die kalklig op die verslegtende veiligheid in plattelandse gebiede val.” Boshoff sê volgens aanduidings was die aanvallers werknemers van die egpaar en bes moontlik buitelandse burgers. “Die aanval vestig die aandag op verskillende sake wat in werklikheid reeds bekend is: Kwesbare mense word in aanvalle geteiken, ‘n maklik bereikbare ontsnaproete help misdadigers om weg te kom en die oënskynlike rustigheid van ‘n omgewing kan misleidend wees.” Die VF Plus weerhou hom van verdere kommentaar totdat meer besonderhede bekend is. “Verklarings wat op valse inligting gegrond is, kan soms meer doen om gemoedere op te jaag as wat dit help om toekomstige aanvalle te voorkom.” Reinette Liebenberg, die DA se provinsiale woordvoerder oor landbou, sê die DA veroordeel ook die gewelddadige aanval ten sterkste. “Misdaad in Suid-Afrika is buite beheer. Moord en gewelddadige misdade neem toe en hierdie skokkende aanval is ŉ verdere simptoom van ŉ Suid-Afrikaanse Polisiediens wat steier onder polisieminister Bheki Cele.” Liebenberg sê ons plaasgemeenskappe bly uiters kwesbaar. “Omdat die SAPD ŉ absolute gebrek aan kapasiteit het en dus nie hierdie gemeenskappe kan beskerm nie, is dit noodsaaklik dat landelike veiligheidseenhede baie dringend weer aangestel moet word.” Die DA betuig sy innige meegevoel met die familie en sal die man so vinnig as moontlik in die hospitaal besoek.